+-----------------------------------------------------------------------+
| 3. ลักษณะการประกอบธุรกิจ                                                 |
+-----------------------------------------------------------------------+

บริษัท น้ำประปาไทย จำกัด ( มหาชน ) (“บริษัท ฯ”) ได้จดทะเบียนจัดตั้งเมื่อวันที่ 11 กันยายน
2543 โดยมีวัตถุประสงค์เพื่อประกอบธุรกิจผลิตและจำหน่ายน้ำประปาให้แก่การประปาส่วนภูมิภาค
(กปภ.) ในพื้นที่ อำเภอนครชัยศรี อำเภอสามพราน อำเภอพุทธมณฑล จังหวัดนครปฐม
อำเภอกระทุ่มแบนและอำเภอเมืองสมุทรสคร จังหวัดสมุทรสาคร
เพื่อทดแทนการใช้น้ำบาดาลของภาคเอกชน
และเป็นการแก้ปัญหาแผ่นดินทรุดและน้ำเค็มแทรกซึ่มสู่แหล่งน้ำใต้ดิน
โดยเริ่มผลิตและจำหน่ายน้ำประปาให้ กปภ. ตั้งแต่ปี 2547

ปัจจุบันบริษัทฯ มีกำลังการผลิตน้ำประปาสูงสุดที่ 440,000 ลูกบาศก์เมตรต่อวัน
ซึ่งเป็นอันดับหนึ่งเมื่อเทียบกับผู้ประกอบกิจการน้ำประปาภาคเอกชนรายอื่นในประเทศไทย
และถือหุ้นในบริษัท ประปาปทุมธานี จำกัด (“ประปาปทุมธานี“) ร้อยละ 98
ของจำนวนหุ้นที่ชำระแล้วทั้งหมดของประปาปทุมธานี ที่มีกำลังการผลิตสูงสุดที่ 388,000
ลูกบาศก์เมตรต่อวันส่งผลให้ประปาปทุมธานี เป็นบริษัทย่อยของบริษัทฯ ทั้งนี้บริษัทฯ
ยังได้เข้าซื้อสิทธิในการบริหารจัดการน้ำประปาและการบำบัดน้ำเสียในนิคมอุตสาหกรรมบางปะอินเป็นระยะเวลา
30 ปี โดยมีกำลังการผลิตน้ำประปาที่ 48,000 ลูกบาศก์เมตรต่อวัน และมีกำลังการบำบัดน้ำเสียที่
18,000 ลูกบาศก์เมตรต่อวัน

บริษัทฯ ได้ดำเนินธุรกิจน้ำประปาโดยมีบริษัท ไทยวอเตอร์ โอเปอร์เรชั่น จำกัด (”ไทยวอเตอร์”)
ซึ่งเป็นบริษัทย่อยที่บริษัทฯ ถือหุ้นในสัดส่วนร้อยละ 100 ( ถือหุ้นโดยตรงร้อยละ 68
และถือหุ้นโดยอ้อมผ่านประปาปทุมธานี ซึ่งเป็นบริษัทย่อยอีกร้อยละ 32)
ทำหน้าที่เป็นส่วนหนึ่งของฝ่ายปฏิบัติการในการบริหารและจัดการด้านการซ่อมบำรุงและการตรวจสอบคุณภาพน้ำประปาให้เป็นไปตามมาตรฐานที่กำหนดเพื่อผลิตและจ่ายน้ำประปาให้กับ
กปภ.

ในปี 2549 บริษัทฯ ได้จดทะเบียนแปรสภาพเป็นบริษัทมหาชน และเพิ่มทุนจดทะเบียนเป็น 3,990
ล้านบาท โดยตลาดหลักทรัพย์แห่งประเทศไทยประกาศรับหุ้นสามัญของบริษัทฯ
ในกลุ่มอุตสาหกรรมทรัพยากร หมวดธุรกิจพลังงานและสาธารณูปโภค ในวันที่ 22 พฤษภาคม 2551

เพื่อตอบสนองต่อวิสัยทัศน์ใหม่ขอบริษัทฯ ที่จะก้าวไปสู่การเป็นบริษัทชั้นนำของประเทศด้านธุรกิจน้ำ
พลังงานและสิ่งแวดล้อม บริษัทฯ ได้เข้าลงทุนในหุ้นสามัญของบริษัท ซีเค พาวเวอร์ จำกัด (CKP)
ธุรกิจ Holding Company ซึ่งเป็นผู้ถือหุ้นใหญ่ในโรงไฟฟ้าพลังน้ำ น้ำงึม 2
ประเทศสาธารณรัฐประชาธิปไตยประชาชนลาว (สปป.ลาว) ธุรกิจผลิตไฟฟ้าพลังงานแสงอาทิตย์
และโรงไฟฟ้าพลังงานความร้อนร่วมระบบ Cogeneration โดยบริษัทฯ ได้ลงทุนในสัดส่วนร้อยละ
30 ของทุนจดทะเบียน 9,200 ล้านบาท คิดเป็นมูลค่าการลงทุนทั้งสิ้น 2,760 ล้านบาท

+-----------------------------------------------------------------------+
| 1. พัฒนาการสำคัญในช่วงที่ผ่านมาของบริษัทฯ (ตั้งแต่ปี 2551-2555)                   |
+-----------------------------------------------------------------------+

ปี 2551

-   ภายหลังจากการเสนอขายหุ้นสามัญเพิ่มทุนของบริษัทฯ แก่ผู้ถือหุ้นทั่วไปเมื่อธันวาคม 2550
    บริษัทฯ ได้เพิ่มทุนชำระแล้วเป็นจำนวน 3,990 ล้านบาท

-   ตลาดหลักทรัพย์แห่งประเทศไทยประกาศรับหุ้นสามัญของบริษัทฯ ในกลุ่มอุตสาหกรรมทรัพยากร
    หมวดธุรกิจพลังงานและสาธารณูปโภค

-   บริษัทฯ
    ได้ลงนามในสัญญาแก้ไขเพิ่มเติมสัญญาซื้อขายน้ำประปากับการประปาส่วนภูมิภาคสำหรับส่วนขยาย
    โดยเพิ่มปริมาณรับซื้อน้ำประปาขั้นต่ำเพิ่มขึ้นจาก 300,000 ลบ.ม./วัน เป็น 354,000
    ลบ.ม./วัน

-   บริษัทฯ ได้ลงนามในสัญญาว่าจ้าง ช. การช่าง
    ให้ก่อสร้างงานโยธาโครงการขยายกำลังการผลิตและส่งน้ำประปาจาก 320,000 ลบ.ม./วัน
    เป็น 440,000 ลบ.ม./วัน มูลค่า 638,926,000 บาท

ปี 2552

-   บริษัทฯ ออกจำหน่ายหุ้นกู้จำนวนเงิน 7,000
    ล้านบาทเพื่อการปรับโครงสร้างหนี้การบริหารและจัดการเงินกู้เดิมโดยมีรายละเอียดของหุ้นกู้ที่ออกจำหน่ายดังนี้

1.  จำหน่ายหุ้นกู้จำนวน 3,500 ล้านบาท อายุหุ้นกู้ 3 ปี อัตราดอกเบี้ยคงที่ ร้อยละ 4

2.  จำหน่ายหุ้นกู้จำนวน 1,700 ล้านบาท อายุหุ้นกู้ 5 ปี อัตราดอกเบี้ยคงที่ ร้อยละ 4.75

3.  จำหน่ายหุ้นกู้จำนวน 1,800 ล้านบาท อายุหุ้นกู้ 7 ปี อัตราดอกเบี้ยคงที่ร้อยละ 5.35

-   บริษัทฯได้ลงนามในสัญญาการเข้าซื้อสิทธิในการบริหารและจัดการน้ำประปาและน้ำเสียในนิคมอุตสาหกรรมบางปะอิน
    ระยะเวลาการเข้าซื้อสิทธิ 30 ปี มูลค่า 1,400 ล้านบาท

-   ลงนามในสัญญากู้เงิน จำนวนเงิน 3,600
    ล้านบาทเพื่อปรับโครงสร้างหนี้ของบริษัทย่อยโดยปล่อยเงินกู้ยืมให้บริษัท ประปาปทุมธานี จำกัด
    จำนวนเงิน 3,000
    ล้านบาทและส่วนที่เหลือใช้ในการขยายกำลังการผลิตและการบริหารและจัดการของบริษัทฯ

ปี 2553

-   บริษัท วอเตอร์โฟลว์ จำกัด ได้ควบรวมกับ บริษัท บี เจ ที วอเตอร์ จำกัด จัดตั้งเป็นบริษัท
    ไทยวอเตอร์ โอเปอเรชั่นส์ จำกัด โดยบริษัทฯ ถือหุ้นร้อยละ 68 และบริษัท ประปาปทุมธานี
    จำกัด ถือหุ้นร้อยละ 32

-   บริษัทฯ ได้ขยายกำลังการผลิตส่วนต่อขยายจากกำลังการผลิตเดิมที่ 320,000 ลบ.ม./วันเป็น
    440,000 ลบ.ม./วัน
    และเริ่มจำหน่ายน้ำประปาตามสัญญาซื้อขายน้ำประปากับการประปาส่วนภูมิภาค
    สำหรับส่วนขยายทำให้บริษัทฯ มีปริมาณการจ่ายน้ำขั้นต่ำเพิ่มเป็น 309,000 ลบ.ม/วัน

ปี 2554

-   เข้าซื้อหุ้นสามัญของบริษัท ซีเค พาวเวอร์ จำกัด จำนวน 3,000,000 หุ้น เป็นจำนวนเงิน
    30 ล้านบาท คิดเป็นร้อยละ 30 ของหุ้นทั้งหมดจำนวน 10,000,000 หุ้น ของบริษัท ซีเค
    พาวเวอร์ จำกัด (บริษัท ซีเค พาวเวอร์ จำกัด ประกอบธุรกิจหลักโดยการถือหุ้นในบริษัทอื่น
    (Holding Company) จดทะเบียนจัดตั้งขึ้นเมื่อวันที่ 27 มิถุนายน 2554
    โดยมีวัตถุประสงค์เพื่อปรับโครงสร้างการถือหุ้นของกลุ่มธุรกิจพลังงานไฟฟ้าภายใต้การถือหุ้นของ
    บริษัท ช. การช่าง จำกัด (มหาชน))

ปี 2555

-   บริษัทฯ ออกจำหน่ายหุ้นกู้จำนวนเงิน 3,500 ล้านบาท
    เพื่อชำระคืนเงินของหุ้นกู้เดิมที่ครบกำหนดชำระในวันที่ 26 กุมภาพันธ์ 2555
    โดยมีรายละเอียดของหุ้นกู้ที่ออกจำหน่ายดังนี้

1.  จำหน่ายหุ้นกู้ จำนวน 1,500 ล้านบาท อายุหุ้นกู้ 7 ปี อัตราดอกเบี้ยคงที่ ร้อยละ 4.40
    (ครบกำหนดไถ่ถอน

หุ้นกู้ วันที่ 26 กุมภาพันธ์ 2562)

2.  จำหน่ายหุ้นกู้ จำนวน 2,000 ล้านบาท อายุหุ้นกู้ 10 ปี อัตราดอกเบี้ยคงที่ ร้อยละ 4.60
    (ครบกำหนดไถ่ถอนหุ้นกู้ วันที่ 26 กุมภาพันธ์ 2565)

-   บริษัทฯ ได้ลงนามในสัญญากู้เงิน กับธนาคารธนชาต จำกัด (มหาชน) จำนวนเงิน 2,760
    ล้านบาท โดยมีวัตถุประสงค์นำไปชำระค่าหุ้นสามัญเพิ่มทุนของบริษัท ซีเค พาวเวอร์ จำกัด
    ระยะเวลาชำระคืนเงินต้นภายในวันที่ 9 พฤษภาคม 2563

-   บริษัทฯ ชำระเงินค่าหุ้นเพิ่มทุนของบริษัท ซีเค พาวเวอร์ จำกัด (จากเดิม 100 ล้านหุ้น เป็น
    9,200 ล้านหุ้น) ตามสัดส่วนผู้ถือหุ้นร้อยละ 30 จำนวน 2,730 ล้านบาท มีผลให้บริษัทฯ
    ถือหุ้นอยู่ใน บริษัท ซีเค พาวเวอร์ จำกัด จำนวน 276 ล้านหุ้น หรือคิดเป็นสัดส่วนร้อยละ 30

+-----------------------------------------------------------------------+
| 2. ภาพรวมการประกอบธุรกิจของบริษัทฯ                                        |
+-----------------------------------------------------------------------+

บริษัท น้ำประปาไทย จำกัด (มหาชน)
เป็นบริษัทที่ผลิตและจ่ายน้ำประปาให้กับการประปาส่วนภูมิภาค
ภายใต้สัมปทานประกอบกิจการประปาที่ได้รับจากกระทรวงทรัพยากรธรรมชาติและสิ่งแวดล้อม
เป็นระยะเวลา 25 ปีโดยมีแม่น้ำท่าจีนเป็นแหล่งน้ำดิบในการผลิตน้ำประปาของบริษัทฯ โดยบริษัทฯ
ได้ทำสัญญาซื้อขายน้ำประปากับการประปาส่วนภูมิภาคเป็นเวลา 30 ปี
โดยเริ่มจ่ายน้ำตามสัญญาให้กับกปภ.เมื่อวันที่ 21 กรกฎาคม 2547 ซึ่งมีสัญญาการซื้อน้ำขั้นต่ำที่
300,000 ลูกบาศก์เมตรต่อวัน ในเดือนธันวาคม 2551 บริษัทฯ
ได้ทำสัญญาแก้ไขเพิ่มเติมกับกปภ.โดยกปภ. ซื้อน้ำขั้นต่ำเพิ่มเป็น 354,000 ลูกบาศก์เมตรต่อวัน
และบริษัทฯ จะจ่ายน้ำขั้นต่ำให้กับกปภ.เพิ่มขึ้นทุกๆ 9,000 ลูกบาศก์เมตรเป็นเวลา 5 ปี จนครบ
354,000 ลูกบาศก์เมตรต่อวัน ในปี 2558 ทั้งนี้บริษัทฯ ได้เริ่มจ่ายน้ำขั้นต่ำในส่วนที่เพิ่มจาก
300,000 ลูกบาศก์เมตรต่อวัน เมื่อวันที่ 1 กันยายน 2553

บริษัทฯ ประกอบธุรกิจด้วยการลงทุนในบริษัทย่อยและบริษัทร่วม
รวมถึงการเข้าซื้อสิทธิการบริหารและจัดการน้ำประปาและน้ำเสียในนิคมโดยมีรายละเอียด ดังนี้

การลงทุนในบริษัท ประปาปทุมธานี จำกัด

เมื่อวันที่ 29 มิถุนายน 2550 บริษัทฯ ได้เข้าซื้อหุ้นสามัญของบริษัท ประปาปทุมธานี จำกัด
(ประปาปทุมธานี) ในการเข้าซื้อหุ้นประปาปทุมธานีในครั้งนี้
ทำให้ประปาปทุมธานีมีฐานะเป็นบริษัทย่อยของบริษัทฯ ทั้งนี้
บริษัทประปาปทุมธานีประกอบธุรกิจผลิตและจำหน่ายน้ำประปาให้กับการประปาส่วนภูมิภาค (กปภ.)
เช่นเดียวกับบริษัทฯ
โดยบริษัทประปาปทุมธานีได้เข้าทำสัญญาให้สิทธิดำเนินการผลิตและจำหน่ายน้ำประปากับ กปภ.
เมื่อวันที่ 31 สิงหาคม 2538 มีอายุสัญญา 25 ปี เริ่มตั้งแต่วันที่ 15 ตุลาคม 2541 และสิ้นสุดวันที่
14 ตุลาคม 2566 โดย กปภ.
รับซื้อน้ำประปาจากประปาปทุมธานีเพื่อจำหน่ายแก่ประชาชนในพื้นที่บริการปทุมธานี-รังสิต
จังหวัดปทุมธานี และได้รับสัมปทานประกอบกิจการประปาจากกระทรวงมหาดไทย เมื่อวันที่ 13
มกราคม 2543 มีระยะเวลา 25 ปี ประปาปทุมธานี มีโรงผลิตน้ำประปาที่ อำเภอสามโคก
จังหวัดปทุมธานี โดยจ่ายน้ำประปาให้กับ กปภ. สำนักงานประปาปทุมธานีและสำนักงานประปารังสิต
โดยปัจจุบันบริษัทฯ ถือหุ้นในประปาปทุมธานีร้อยละ 98 อีกร้อยละ 2 เป็นของการประปาส่วนภูมิภาค

การควบรวมกิจการของบริษัท ไทยวอเตอร์ โอเปอร์เรชั่นส์ จำกัด

บริษัท วอเตอร์โฟลว์ จำกัด ซึ่งเดิมเป็นบริษัทย่อยของบริษัทฯ ได้ควบรวมกิจการกับบริษัท บีเจที
วอเตอร์ จำกัด ซึ่งเป็นบริษัทย่อยของบริษัท ประปาปทุมธานี ในวันที่ 8 มกราคม 2553
และจัดตั้งเป็นบริษัท ไทยวอเตอร์ โอเปอร์เรชั่นส์ จำกัด
และมีการเปลี่ยนสัญญาจากสัญญาบริหารจัดการและการซ่อมบำรุง เป็นสัญญาการซ่อมบำรุง
ดำเนินการซ่อมบำรุงให้กับบริษัทฯ และบริษัทประปาปทุมธานี รวมถึงที่นิคมอุตสาหกรรมบางปะอิน
โดยบริษัทฯ ถือหุ้นในบริษัทไทยวอเตอร์ โอเปอร์เรชั่นส์ในสัดส่วนร้อยละ 68.5
ของจำนวนหุ้นทั้งหมด 60 ล้านหุ้น

การลงทุนในนิคมอุตสาหกรรมบางปะอิน

เมื่อวันที่ 7 สิงหาคม 2552 บริษัทฯ
ได้ลงนามในสัญญาการเข้าซื้อสิทธิในการบริหารและจัดการน้ำประปาและน้ำเสียในนิคมอุตสาหกรรมบางปะอิน
ระยะเวลาการเข้าซื้อสิทธิ 30 ปี มูลค่า 1,400 ล้านบาท โดยมีกำลังการผลิตน้ำประปาบนผิวดินที่
48,000 ลบ.ม./วัน ราคาจำหน่ายน้ำประปาอยู่ที่ 22.5 บาทต่อลบ.ม.
และมีกำลังการบำบัดน้ำเสียที่ 18,000 ลบ.ม./วัน ราคาค่าบริการในการบำบัดน้ำเสียอยู่ที่ 7-9
บาทต่อลบ.ม.แล้วแต่ระดับคุณภาพของน้ำที่เสีย
แต่ถ้าระดับคุณภาพของน้ำเสียเกินกว่าเกณฑ์ที่กำหนดไว้จะคิดค่าบริการในอัตรา 20 บาทต่อลบ.ม.
โดยเหตุผลหลักที่บริษัทฯ เข้าไปซื้อสิทธิที่ดินบางปะอิน คือ 1)
เป็นการลดการพึ่งพารายได้จากลูกค้ารายเดียว คือ การประปาส่วนภูมิภาค
(กปภ.)และมีพื้นที่ในการให้บริการเพิ่มมากขึ้น 2) เป็นการขยายฐานทักษะ ความรู้
และประสบการณ์ในธุรกิจการบำบัดน้ำเสีย และ 3)
เป็นผู้ให้บริการโดยตรงกับลูกค้าเองอย่างครบวงจร
โดยข้อมูลเบื้องต้นของนิคมอุตสาหกรรมบางปะอินมีดังนี้

นิคมอุตสาหกรรมบางปะอินเป็น 1 ใน 30
กว่านิคมอุตสาหกรรมที่อยู่ภายใต้การกำกับดูแลของการนิคมอุตสาหกรรมแห่งประเทศไทย
ตั้งอยู่ที่ถนนอุดมสรยุทธ ตำบลคลองจิก อำเภอบางปะอิน จังหวัดพระนครศรีอยุธยา เมื่อปี 2532
บริษัท ที่ดินบางปะอิน จำกัด
ได้ลงนามในสัญญาร่วมดำเนินงานพัฒนาโครงการนิคมอุตสาหกรรมบางปะอินกับการนิคมอุตสาหกรรมแห่งประเทศไทย
ซึ่งเป็นรูปแบบการบริหารจัดการโดยเอกชน นิคมอุตสาหกรรมบางปะอินได้เริ่มดำเนินการปี 2535
มีเนื้อที่รวม 1,962 ไร่ ซึ่งถ้าแบ่งพื้นที่ตามลักษณะของเขตอุตสาหกรรมจะสามารถแบ่งได้ คือ
เขตอุตสาหกรรมทั่วไปคิดเป็นร้อยละ 59 เขตสาธารณูปโภคและพื้นที่สีเขียวคิดเป็นร้อยละ 30
เขตอุตสาหกรรมส่งออกคิดเป็นร้อยละ 8 และเขตพาณิชยกรรมและที่อยู่อาศัยคิดเป็นร้อยละ 3
และถ้าแบ่งตามการใช้สอยพื้นที่ที่เกิดขึ้นจริงจะแบ่งได้ คือ
พื้นที่โรงงานที่เปิดดำเนินการแล้วคิดเป็นร้อยละ 55 เขตสาธารณูปโภคและพื้นที่สีเขียวคิดเป็นร้อยละ
30 พื้นที่ขายแล้วแต่ยังไม่ได้ดำเนินการใดๆ คิดเป็นร้อยละ 12 และพื้นที่ยังไม่ได้ขายคิดเป็นร้อยละ
3 ลักษณะของโรงงานที่ตั้งอยู่ในนิคมอุตสาหกรรมบางปะอิน
ประกอบด้วยโรงงานเครื่องใช้ไฟฟ้าอิเล็กทรอนิกส์คิดเป็นร้อยละ 29 โรงงานเครื่องยนต์
เครื่องจักร อะไหล่ คิดเป็นร้อยละ 14 และกิจการอื่นที่เกี่ยวเนื่องกับอุตสาหกรรมคิดเป็นร้อยละ 11
เป็นต้น ซึ่งค่อนข้างมีความหลากหลายของโรงงานในนิคมอุตสาหกรรมบางปะอิน บริษัท
ที่ดินบางปะอิน จำกัด ก่อตั้งปี พ.ศ. 2531 ด้วยทุนจดทะเบียน 1 ล้านบาท ปัจจุบันมีทุนจดทะเบียน
240 ล้านบาท

ในปลายปี 2554 ประเทศไทยประสบกับมหาอุทกภัยครั้งใหญ่
ซึ่งนิคมอุตสหากรรมบางปะอินได้รับผลกระทบค่อนข้างรุนแรงกับอุทกภัยดังกล่าว
โดยผู้ประกอบการในนิคมอุตสาหกรรมบางปะอินได้หยุดดำเนินกิจการทั้งหมด และบริษัทฯ
ได้หยุดดำเนินการผลิตและจ่ายน้ำประปาตลอดจนการบำบัดน้ำเสียในนิคมเป็นระยะเวลา 1 เดือน
ระหว่างเดือน ตุลาคมถึงเดือน พฤศจิกายน 2554 ในต้นปี 2555
ผู้ประกอบการได้กลับมาฟื้นฟูกิจการ บริษัทฯ ได้มีการผลิตและจ่ายน้ำประปาให้กับนิคมอุตสหกรรม
อย่างไรก็ตามปริมาณการผลิตและจ่ายน้ำประปาในช่วงแรกยังไม่มากนัก
เป็นการจ่ายน้ำให้กับผู้ประกอบการเพื่อการฟื้นฟูธุรกิจจากการถูกน้ำท่วมเป็นระยะเวลานาน

ปัจจุบันการดำเนินกิจการในนิคมอุตสาหกรรมบางปะอินในการผลิตน้ำประปาและการบำบัดน้ำเสียบริษัทฯ
สามารถดำเนินการได้เต็ม 100 %
แต่เนื่องจากมีผู้ประกอบการบางรายยังอยู่ในระหว่างการฟื้นฟูกิจการ
จึงทำให้การผลิตและจ่ายน้ำประปารวมถึงการบำบัดำน้ำเสียให้กับผู้ประกอบการในนิคมฯ
อยู่ในสัดส่วนร้อยละ 80 ของยอดจ่ายน้ำก่อนเกิดอุทกภัยที่ จำนวน 15,200 ลูกบาศก์เมตรต่อวัน

การลงทุนในบริษัท ซีเค พาวเวอร์ จำกัด

เมื่อวันที่ 13 กันยายน 2554 บริษัท ฯ ได้เข้าซื้อหุ้นสามัญของบริษัท ซีเค พาวเวอร์ จำกัด (
CKP) จากบริษัท ช.การช่าง จำกัด ( มหาชน ) ( “CK”) จำนวน 1,100,000 หุ้น บริษัท
ทางด่วนกรุงเทพ จำกัด ( มหาชน ) ( “BECL”) จำนวน 1,200,0000 หุ้น และ บริษัท
ที่ดินบางปะอิน จำกัด ( “BLDC” ) จำนวน 699,999 หุ้น ซึ่งเมื่อรวมกับหุ้นเดิมที่ถืออยู่แล้ว 1 หุ้น
ทำให้บริษัทฯ ถือหุ้นรวม 3,000,000 หุ้น ที่ราคา 10 บาท มูลค่ารวมทั้งสิ้น 30 ล้านบาท
หรือคิดเป็นร้อยละ 30 ของจำนวนเงินทุนจดทะเบียน 100 ล้าน บาท ในวันที่ 1 พฤศจิกายน 2554
ที่ประชุมสามัญผู้ถือหุ้นของ CKP มีมติให้เพิ่มทุนจดทะเบียนจาก 100 ล้านบาท เป็น 9,200 ล้านบาท
ดังนั้นเพื่อเป็นการรักษาสัดส่วนการถือหุ้นใน CKP ในสัดส่วนร้อยละ 30 บริษัทฯ
จะต้องซื้อหุ้นเพิ่มทุนของ CKP จำนวนรวมไม่เกิน 273,000,000
หุ้นซึ่งเมื่อรวมกับหุ้นที่บริษัทฯได้มาก่อนหน้านี้จำนวน 3,000,000 หุ้นจะทำให้บริษัทฯ ถือหุ้นรวมทั้งสิ้น
276,000,000 หุ้น หรือคืดเป็นร้อยละ 30 ของหุ้นจดทะเบียจำนวน 920,000,000 หุ้น ทั้งนี้ CKP
ได้จดทะเบียนเพิ่มทุนในปี 2555 และบริษัทฯ
ได้จ่ายชำระค่าหุ้นในส่วนที่มีการเพิ่มทุนเป็นที่เรียบร้อยแล้วเมื่อเดือนพฤษภาคม

โครงสร้างการถือหุ้นในกลุ่มบริษัทฯ

ณ วันที่ 31 ธันวาคม 2555

หมายเหตุ : *ส่วนที่เหลืออีกร้อยละ 2 ถือโดย การประปาส่วนภูมิภาค

+-----------------------------------------------------------------------+
| 3. โครงสร้างรายได้                                                      |
+-----------------------------------------------------------------------+

บริษัทฯ และบริษัทย่อยมีรายได้หลักจากการผลิต และจำหน่ายน้ำประปาให้แก่ การประปาส่วนภูมิภาค
(กปภ.) โดยบริษัทฯ ได้ทำสัญญาซื้อขายน้ำประปากับการประปาส่วนภูมิภาค ซึ่ง กปภ.
รับซื้อน้ำประปาจากบริษัทฯ เป็นเวลา 30 ปีเริ่มตั้งแต่วันที่ 21 กรกฎาคม 2547 กปภ.
จะรับซื้อน้ำประปาขั้นต่ำ (Minimum Off-take Quantity: MOQ) ตลอดอายุของสัญญา
โดยเริ่มต้นที่ 200,000 ลบ.ม./วัน และเพิ่มขึ้นเป็น 250,000 ลบ.ม./วัน ตั้งแต่วันที่ 21
กรกฎาคม 2549 จนถึง MOQ สูงสุดที่ 300,000 ลบ.ม./วัน ตั้งแต่วันที่ 21 กรกฎาคม 2551
เป็นต้นไป

เดือนธันวาคม 2551 บริษัทฯ ได้ลงนามในสัญญาแก้ไขเพิ่มเติมสัญญาซื้อขายน้ำประปาเดิมกับ กปภ.
โดย กปภ. ตกลงที่จะรับซื้อน้ำประปาขั้นต่ำส่วนเพิ่ม ณ
วันเริ่มซื้อขายน้ำประปาส่วนเพิ่มวันแรกเท่ากับ 9,000 ลบ.ม./วัน และปรับเพิ่มทุก ๆ รอบปี ๆ ละ
9,000 ลบ.ม./วัน จนถึง 54,000 ลบ.ม./วัน ดังนั้น ปริมาณน้ำประปาขั้นต่ำที่ กปภ.
รับซื้อทั้งสิ้นจากบริษัทฯ ในปี 2553 จะเท่ากับ 309,000 ลบ.ม./วัน
และปรับเพิ่มทุกปีจนกระทั่งปริมาณน้ำประปาขั้นต่ำที่ กปภ. รับซื้อจากบริษัทฯ เท่ากับ 354,000
ลบ.ม./วัน ทั้งนี้ บริษัทฯ ได้ดำเนินการก่อสร้างการขยายกำลังการผลิตและส่งน้ำประปาจาก
320,000 ลบ.ม./วัน เป็น 440,000 ลบ.ม./วัน

วันที่ 7 สิงหาคม 2552 บริษัทฯ
ได้ลงนามในสัญญาการเข้าซื้อสิทธิในการบริหารและจัดการน้ำประปาและน้ำเสียในนิคมอุตสาหกรรมบางปะอิน
โดยมีกำลังการผลิตน้ำประปาที่ 48,000 ลบ.ม./วัน และมีกำลังการบำบัดน้ำเสียที่ 18,000
ลบ.ม./วัน นับตั้งแต่ปี2552โครงสร้างรายได้ของบริษัทฯ
จึงได้เปลี่ยนแปลงไปจากเดิมที่มีเพียงการประปาส่วนภูมิภาค

ส่วนประปาปทุมธานีเริ่มดำเนินการผลิตและจำหน่ายน้ำประปาก่อนวันเริ่มประกอบกิจการ
(Pre-sale) ตั้งแต่วันที่ 11 กันยายน 2541
และมีรายได้จากการการจำหน่ายน้ำประปาตามสัญญาให้สิทธิดำเนินการผลิตและจำหน่ายน้ำประปาเมื่อวันที่
15 ตุลาคม 2541โดยมีกำลังการผลิตที่ 144,000 ลบ.ม./วัน ต่อมาในปี 2542
ได้ขยายกำลังการผลิตจาก 144,000ลบ.ม./วัน เป็น 288,000 ลบ.ม./วัน และในปี 2551
ประปาปทุมธานีได้ขยายกำลังการผลิตจากเดิม 288,000 ลบ.ม./วัน เป็นกำลังการผลิตสูงสุดที่
388,000 ลบ.ม./วัน

นอกจากนี้ บริษัท ไทยวอเตอร์ โอเปอเรชั่นส์ จำกัด ซึ่งเป็นบริษัทย่อยของบริษัทฯ
ซึ่งมีหน้าที่ในการให้บริการจัดการและซ่อมบำรุงให้กับบริษัทฯ และบริษัท ประปาปทุมธานี จำกัด แล้ว
ยังมีรายได้ส่วนหนึ่งมาจากการให้บริการดำเนินการบำรุงรักษาระบบผลิตน้ำประปาและระบบบำบัดน้ำเสียของนิคมอุตสาหกรรมอมตะซิตี้และนิคมอุตสาหกรรมอมตะนครจังหวัดชลบุรีและจังหวัดระยอง

โครงสร้างรายได้ของบริษัทฯ และบริษัทย่อย⁽¹⁾

(หน่วย : ล้านบาท)

  ----------------------------- ------- ------- ------- ------- ------ ------- -------
                                ปี 2553          ปี 2554          ปี 2555         

                                รายได้   ร้อยละ   รายได้   ร้อยละ          รายได้   ร้อยละ

  รายได้จากการประกอบกิจการประปา   4,310   97.5    4,461   96.2           4,838   91.8

  รายได้จากการบริการ⁽²⁾           85.0    1.9     85.0    1.8            87.0    1.7

  รายได้อื่น⁽³⁾                    25.0    0.6     89.4    1.9            347.0   6.6

  รวมรายได้                      4,420   100     4,635   100            5,272   100
  ----------------------------- ------- ------- ------- ------- ------ ------- -------

ที่มา : บริษัท น้ำประปาไทย จำกัด (มหาชน)

หมายเหตุ :

⁽¹⁾ ข้อมูลโครงสร้างรายได้มาจากงบแสดงฐานะการเงินจริงของบริษัทฯ และบริษัทย่อย
อย่างไรก็ตามสามารถพิจารณางบเสมือนงบแสดงฐานะการเงินของบริษัทฯ และบริษัทย่อยได้ใน
ฐานะการเงินและผลการดำเนินงาน

⁽²⁾ เป็นรายได้จากการให้บริการผลิตน้ำประปาของบริษัท ไทยวอเตอร์ โอเปอเรชั่นส์ จำกัด
ให้แก่อมตะนคร

⁽³⁾ ส่วนใหญ่เป็นรายได้ดอกเบี้ยรับ

ปริมาณความต้องการน้ำประปาในพื้นที่ที่ได้รับสัมปทาน
มีความแตกต่างกันออกไปตามลักษณะประเภทของผู้ใช้น้ำ และพื้นที่สำนักงานประปาของ กปภ.
ที่บริษัทฯ จำหน่ายน้ำประปาให้มี 3 แห่ง คือ

(1) สำนักงานประปาสามพราน ดูแลพื้นที่จ่ายน้ำในพื้นที่ อ.สามพราน อ.นครชัยศรี และ
    บางส่วนของ อ.เมือง จ.นครปฐม

(2) สำนักงานประปาอ้อมน้อย ดูแลพื้นที่ให้บริการน้ำประปาในพื้นที่บางส่วนของ อ.กระทุ่มแบน
    จ.สมุทรสาคร และ อ.พุทธมณฑล จ.นครปฐม

(3) สำนักงานประปาสมุทรสาคร ดูแลพื้นที่ให้บริการน้ำประปาในพื้นที่ อ.เมืองสมุทรสาคร และ
    บางส่วนของ อ.กระทุ่มแบน จ.สมุทรสาคร

ส่วนประปาปทุมธานี จำหน่ายน้ำประปาให้กับพื้นที่บริการ 2 แห่ง คือ

(1) สำนักงานประปาปทุมธานี
    ดูแลพื้นที่ให้บริการน้ำประปาในพื้นที่ฝั่งตะวันตกของแม่น้ำเจ้าพระยาในเขต
    จ.ปทุมธานี ซึ่งได้แก่ อ.เมือง อ.สามโคก และ อ.ลาดหลุมแก้ว

(2) สำนักงานประปารังสิต
    ดูแลพื้นที่ให้บริการน้ำประปาในพื้นที่ฝั่งตะวันออกของแม่น้ำเจ้าพระยาในเขต
    จ.ปทุมธานี ซึ่งได้แก่ อ.คลองหลวง อ.ธัญบุรี และ อ.ลำลูกกา

ทั้งนี้ ในแต่ละสำนักงานประปาได้ทำการจัดกลุ่มประเภทของผู้ใช้น้ำประปาตามเกณฑ์ของ กปภ.
ซึ่งแบ่งออกเป็น 3 ประเภท ได้แก่

(1) ผู้ใช้น้ำภาคครัวเรือน ได้แก่ ที่พักอาศัย ศาสนสถานและกิจการสาธารณะกุศล
    และธุรกิจและการค้า

(2) ผู้ใช้น้ำภาคพาณิชยกรรม ได้แก่ ส่วนราชการ สถานพยาบาลและสถานบริการสาธารณสุขของรัฐ
    สถานศึกษาของรัฐ ธุรกิจและการค้า (ขนาดเล็ก) สถานพยาบาลเอกชน
    และสถานศึกษาเอกชน

(3) ผู้ใช้น้ำภาคอุตสาหกรรม ได้แก่ รัฐวิสาหกิจ อุตสาหกรรมอาหาร อุตสาหกรรมเกษตร
    อุตสาหกรรมเครื่องนุ่งห่ม อุตสาหกรรมเคมี วัสดุก่อสร้างและการพิมพ์
    โรงแรมและสถานเริงรมย์ ธุรกิจและการค้า (ขนาดใหญ่) และเขตนิคมอุตสาหกรรม

ตามลักษณะของการประกอบธุรกิจน้ำประปาโดยมี กปภ.
เป็นผู้ซื้อน้ำซึ่งมีระบบท่อบริการเชื่อมต่อกับท่อจ่ายน้ำ (LDN) ของสถานีจ่ายน้ำ
มูลค่าการซื้อขายน้ำประปาที่ซื้อขายในแต่ละเดือนจะถูกวัดด้วยมาตรวัดน้ำซึ่งติดตั้ง ณ
สถานีจ่ายน้ำแต่ละแห่ง และนำมาคูณกับราคาน้ำประปาที่ถูกกำหนดตามสัญญา
ดังนั้นน้ำประปาที่ออกจากสถานีจ่ายน้ำเมื่อผ่านมาตรวัดน้ำแล้ว จะถือว่าการขายเป็นไปโดยสมบูรณ์
น้ำประปาเหล่านี้จะถูกส่งโดยท่อจ่ายน้ำ (LDN) และน้ำประปาดังกล่าวถือเป็นกรรมสิทธิ์ของ กปภ.
จนกว่าจะถูกส่งไปยังผู้ใช้น้ำต่อไป

โดยปกติของระบบท่อบริการของ กปภ.
มักทำด้วยท่อเหล็กหรือท่อซีเมนต์ซึ่งมีความแตกต่างกันออกไปแล้วแต่พื้นที่
โดยท่อดังกล่าวจะถูกเชื่อมต่อกันตามแนวเส้นทางของกรมทางหลวงขนานไปกับเส้นทางการเดินรถ
ดังนั้นน้ำประปาที่ถูกส่งไปตามท่อเหล่านี้อาจมีการสูญเสียไประหว่างเส้นทาง
ไม่ว่าจะด้วยท่อที่อาจเชื่อมต่อกันไม่แนบสนิท
การทรุดตัวของแผ่นดินหรือคอสะพานทำให้เกิดรอยแตกร้าวที่ท่อส่งน้ำ
หรือท่อแตกรั่วจากอุบัติเหตุทางถนน เป็นต้น
ทำให้เกิดน้ำสูญเสียระหว่างการเดินทางของน้ำประปาในท่อจ่ายน้ำไปยังผู้บริโภค
ซึ่งปริมาณน้ำที่สูญเสียไปดังกล่าวถือเป็นความรับผิดชอบของ กปภ.

ด้วยลักษณะการดำเนินธุรกิจดังกล่าว ทำให้บริษัทฯ และประปาปทุมธานี
ไม่สามารถจำแนกรายได้ของบริษัทฯ และประปาปทุมธานี ตามประเภทผู้ใช้น้ำได้
เนื่องจากการรับรู้รายได้จากการขายของบริษัทฯ และประปาปทุมธานี เกิดขึ้น ณ
สถานีจ่ายน้ำที่ได้ทำการส่งน้ำต่อไปยังท่อของ กปภ. และ กปภ.
จะสามารถรับรู้รายได้จากการขายเมื่อน้ำประปาถูกส่งไปยังผู้ใช้น้ำโดยผ่านมาตรวัดน้ำของผู้ใช้แต่ละราย
โดยการคำนวณปริมาณ และมูลค่าน้ำที่ กปภ. ขายให้แก่ผู้ใช้น้ำ
อยู่ในความดูแลของสำนักงานประปาทั้ง 5 แห่งตามที่ได้กล่าวข้างต้น
ดังนั้นผลต่างระหว่างปริมาณน้ำที่ กปภ. ซื้อจากบริษัทฯ และประปาปทุมธานี และปริมาณน้ำที่ กปภ.
ขายให้แก่ผู้ใช้น้ำถือเป็นปริมาณน้ำสูญเสียที่เกิดขึ้นจากการส่งน้ำตามระบบท่อจ่ายน้ำ

จำนวนผู้ใช้น้ำ และปริมาณการใช้น้ำแยกตามประเภทผู้ใช้น้ำประปาตามข้อมูลของ กปภ.
ในเขตพื้นที่จำหน่ายน้ำประปาของบริษัทฯ

  -------------- --------- ------- ------------ ------- --------- ------- ------------ ------- --------- -------- ------------ -------
                 ปี 2553                                 ปี 2554                                 ปี 2555                          

                 จำนวน     %       ปริมาณ        %       จำนวน     %       ปริมาณ        %       จำนวน     %        ปริมาณ        %

                 ผู้ใช้น้ำ             การใช้น้ำ              ผู้ใช้น้ำ             การใช้น้ำ              ผู้ใช้น้ำ              การใช้น้ำ      

                 (ราย)             (ลบ.ม.)              (ราย)             (ลบ.ม.)              (ราย)              (ลบ.ม.)      

  ผู้ใช้น้ำ          8,067     7.10    43,017,775   51.68   8,686     7.26    45,069,309   51.95   9,027     6.99%    47,266,948   49.53

  ภาคอุตสาหกรรม                                                                                                                 

  ผู้ใช้น้ำ          16,276    14.40   19,669,755   23.60   17,417    14.56   21,141,762   24.37   17,894    13.86%   24,532,793   25.71

  ภาคพาณิชยกรรม                                                                                                                 

  ผู้ใช้น้ำ          88,735    78.50   20,545,514   24.70   93,524    78.18   20,547,688   23.68   102,160   79.14%   23,633,076   24.76

  ภาคครัวเรือน                                                                                                                   

  รวมทั้งสิ้น        113,078   100     83,233,044   100     119,627   100     86,758,759   100     129,081   100      95,432,817   100
  -------------- --------- ------- ------------ ------- --------- ------- ------------ ------- --------- -------- ------------ -------

ที่มา : บริษัท น้ำประปาไทย จำกัด (มหาชน)

จากตัวเลขจำนวนผู้ใช้น้ำประปา และปริมาณการใช้น้ำประปาในพื้นที่ให้บริการของบริษัทฯ
จะเห็นได้ว่าในปี 2553 ถึงปี 2555
จำนวนผู้ใช้น้ำภาคอุตสาหกรรมจะมีจำนวนน้อยที่สุดเมื่อเปรียบเทียบกับจำนวนผู้ใช้น้ำภาคพาณิชยกรรมและภาคครัวเรือน
แต่เมื่อพิจารณาจากปริมาณการใช้น้ำพบว่าภาคอุตสาหกรรมมีปริมาณการใช้น้ำสูงที่สุดรองมาเป็นภาคพาณิชยกรรม
และภาคครัวเรือน โดยคิดเป็นร้อยละ49.53 ร้อยละ 25.71 และร้อยละ 24.76 ตามลำดับ
ดังนั้นผู้ใช้น้ำภาคอุตสาหกรรมจึงถือเป็นผู้ใช้น้ำหลักในพื้นที่บริการ
โดยแนวโน้มปริมาณการใช้น้ำของผู้ใช้น้ำภาคอุตสาหกรรมค่อนข้างคงที่ ด้วยสัดส่วน ร้อยละ 51.68
ร้อยละ 51.95 และร้อยละ 49.53 ตามลำดับ ส่วนสัดส่วนผู้ใช้น้ำภาคพาณิชยกรรม
และภาคครัวเรือนมีสัดส่วนค่อนข้างใกล้เคียงกัน
โดยสัดส่วนการใช้น้ำของภาคพาณิชยกรรมคิดเป็นร้อยละ 23.60 ร้อยละ 24.37 และร้อยละ
25.71 ตามลำดับ ส่วนผู้ใช้น้ำภาคครัวเรือนมีสัดส่วนการใช้น้ำคิดเป็นร้อยละ 24.70 ร้อยละ23.68
และร้อยละ 24.76 ตามลำดับ ทั้งนี้
ปริมาณการใช้น้ำภาคอุตสาหกรรมมีปริมาณและสัดส่วนเพิ่มสูงขึ้นอย่างต่อเนื่อง อย่างไรก็ตามในปี
2555 ปริมาณการใช้น้ำของภาคอุตสาหกรรมถึงแม้จะมีปริมาณลดลงบ้างเล็กน้อยก็ตาม
แต่ยังคงมีสัดส่วนใกล้เคียงที่ร้อยละ 50 หรือเท่ากับภาคพาณิชกรรมและภาคครัวเรือนรวมกัน
แสดงให้เห็นถึงความสำคัญของผู้ใช้น้ำในพื้นที่บริการของบริษัทฯ
ซึ่งภาคอุตสาหกรรมถือเป็นผู้ใช้น้ำที่มีความสำคัญต่อการประกอบกิจการของบริษัทฯ

จำนวนผู้ใช้น้ำ และปริมาณการใช้น้ำแยกตามประเภทผู้ใช้น้ำประปาตามข้อมูลของ กปภ.
ในเขตพื้นที่จำหน่ายน้ำประปาของบริษัทประปาปทุมธานี

  -------------- --------- ------- ------------ ------- --------- ------- ------------ ------- --------- ------- ------------- -------
                 ปี 2553                                 ปี 2554                                 ปี 2555                          

                 จำนวน     %       ปริมาณ        %       จำนวน     %       ปริมาณ        %       จำนวน     %       ปริมาณ         %

                 ผู้ใช้น้ำ             การใช้น้ำ              ผู้ใช้น้ำ             การใช้น้ำ              ผู้ใช้น้ำ             การใช้น้ำ       

                 (ราย)             (ลบ.ม.)              (ราย)             (ลบ.ม.)              (ราย)             (ลบ.ม.)       

  ผู้ใช้น้ำ          9,055     4.04    27,532,281   28.23   9,418     3.97    27,610,630   29.73   12,402    4.70    29,269,143    28.37

  ภาคอุตสาหกรรม                                                                                                                 

  ผู้ใช้น้ำ          19,246    8.59    19,706,665   20.21   19,775    8.34    17,592,781   18.95   21,957    8.32    19,642,607    19.04

  ภาคพาณิชยกรรม                                                                                                                 

  ผู้ใช้น้ำ          195,638   87.36   50,284,530   51.56   207,879   87.69   47,653,955   51.32   229,416   86.97   54,243,213    52.58

  ภาคครัวเรือน                                                                                                                   

  รวมทั้งสิ้น        223,939   100     97,523,476   100     237,072   100     92,857,366   100     63,775    100     103,154,963   100
  -------------- --------- ------- ------------ ------- --------- ------- ------------ ------- --------- ------- ------------- -------

ที่มา : บริษัท ประปาปทุมธานี จำกัด

สำหรับจำนวนผู้ใช้น้ำประปา และปริมาณการใช้น้ำประปาในพื้นที่ให้บริการของบริษัทประปาปทุมธานี
จะเห็นได้ว่าในปี 2553 ถึงปี 2555 จำนวนผู้ใช้น้ำและปริมาณการใช้น้ำภาคครัวเรือน
จะมีจำนวนมากที่สุดมีสัดส่วนกว่าร้อยละ 50
ของปริมาณการใช้น้ำทั้งหมดเมื่อเปรียบเทียบกับจำนวนผู้ใช้น้ำภาคพาณิชยกรรมและภาคอุตสาหกรรม
โดยภาคอุตสาหกรรมมีจำนวนการใช้น้ำน้อยที่สุดแต่มีปริมาณการใช้น้ำรองลงมาจากภาคครัวเรือน
และมากกว่าภาคพาณิชยกรรม โดยคิดเป็นร้อยละ28.37 ร้อยละ 19.04 และร้อยละ 52.58
ตามลำดับ ดังนั้นผู้ใช้น้ำภาคครัวเรือนจึงถือเป็นผู้ใช้น้ำหลักในพื้นที่บริการ
ซึ่งมีปริมาณการใช้น้ำค่อนข้างคงที่แต่มีแนวโน้มในสัดส่วนที่เพิ่มขึ้น ด้วยสัดส่วน ร้อยละ 51.56
ร้อยละ 51.32 และร้อยละ 52.58ตามลำดับ ส่วนสัดส่วนปริมาณการใช้น้ำภาคอุตสาหกรรม
และภาคพาณิชยกรรมมีสัดส่วนค่อนข้างจะแตกต่างกัน
โดยสัดส่วนการใช้น้ำของภาคอุตสาหกรรมคิดเป็นร้อยละ 28.23 ร้อยละ 29.73 และร้อยละ
28.37 ตามลำดับ ส่วนภาคพาณิชยกรรมมีสัดส่วนการใช้น้ำคิดเป็นร้อยละ 20.21 ร้อยละ18.95
และร้อยละ 19.04 ตามลำดับ

ทั้งนี้ ปริมาณการใช้น้ำภาคครัวเรือนมีปริมาณและสัดส่วนที่มากกว่า
ภาคอุตสาหกรรมและพาณิชยกรรมรวมกันซึ่งมากกว่าร้อยละ 50
โดยแนวโน้มการใช้น้ำเพิ่มสูงขึ้นแสดงให้เห็นถึงความสำคัญของผู้ใช้น้ำภาคครัวเรือนต่อการประกอบกิจการของบริษัทประปาปทุมธานี

[]

+-----------------------------------------------------------------------+
| 4. เป้าหมายการดำเนินธุรกิจ                                                |
+-----------------------------------------------------------------------+

บริษัทฯ มีเป้าหมายในการคงไว้ซึ่งการรักษามาตรฐาน
และคุณภาพในการผลิตน้ำประปาเพื่อสนองความต้องการการใช้น้ำประปาในพื้นที่อย่างมีประสิทธิภาพสูงสุด
โดยมีเป้าหมายดังต่อไปนี้

4.1 เป้าหมายในธุรกิจน้ำประปา

โดยการมุ่งเน้นการพัฒนาองค์กร และรักษาไว้ซึ่งศักยภาพในการดำเนินธุรกิจ ดังต่อไปนี้

1)  มุ่งตอบสนองการเติบโตของเศรษฐกิจ และปริมาณความต้องการใช้น้ำประปา โดยบริษัทฯ
    มุ่งขยายพื้นที่บริการจ่ายน้ำประปาให้เพียงพอต่อความต้องการ
    เพื่อเพิ่มคุณภาพชีวิตที่ดีของประชาชนในพื้นที่บริการของบริษัทฯ
    ลดปริมาณการใช้น้ำบาลที่จะมีผลกระทบต่อสิ่งแวดล้อม การขยายธุรกิจน้ำประปาของบริษัทฯ
    เพื่อวัตถุประสงค์ในการเพิ่มพื้นที่ให้บริหารน้ำประปา

2)  มุ่งรักษามาตรฐานในการผลิตน้ำประปาเพื่อสร้างความพึงพอใจสูงสุด บริษัทฯ
    มุ่งมั่นที่จะรักษามาตรฐานในการผลิต และการจ่ายน้ำประปาของบริษัทฯ
    ให้มีความสะอาดตามเกณฑ์มาตรฐานอย่างต่อเนื่อง
    และเพียงพอต่อความต้องการของผู้ใช้น้ำประปา เพื่อสร้างความพึงพอใจสูงสุด ทั้งนี้
    จากเป้าหมายการปฏิบัติงานประจำปี 2555 ของบริษัทฯ บริษัทฯ
    มีเป้าหมายเกี่ยวกับการรักษามาตรฐานในการผลิตและจ่ายน้ำประปาดังนี้

    -   ความสะอาด :

เป็นไปตามมาตรฐานผลิตภัณฑ์อุตสาหกรรม มอก.257 เล่ม 1- 2521 ไม่น้อยกว่าร้อยละ 100 ทั้งนี้
ที่ผ่านมา คุณภาพของน้ำประปาที่ผลิตได้ของบริษัทฯ เป็นไปตามมาตรฐาน

-   ความพอเพียง :

    1.  แรงดันน้ำประปาไม่น้อยกว่า 25 เมตรน้ำ ไม่น้อยกว่าร้อยละ 98.5 ทั้งนี้ ในปี 2555
        บริษัทฯ สามารถดำเนินการรักษาแรงดันของน้ำ ณ ปลายท่อจ่ายน้ำของบริษัทฯ
        ให้ได้ไม่ต่ำกว่า
        25 เมตรน้ำ อยู่ที่ร้อยละ 76 เนื่องจากมีความต้องการใช้น้ำประปาเพิ่มสูงขึ้นมาก
        ดังนั้นบริษัทฯ
        จึงอยู่ระหว่างการศึกษาการเพิ่มสถานีจ่ายน้ำในพื้นที่คลองโยงและกระทุ่มแบน
        และศึกษาการลงทุนโรงผลิตน้ำแห่งที่ 2

    2.  มีปริมาณน้ำสำรองไม่น้อยกว่า 30,000 ลบ.ม./วัน ไม่น้อยกว่าร้อยละ 99.5 ทั้งนี้ ในปี
        2555 บริษัทฯ สามารถดำเนินการให้มีปริมาณน้ำสำรองมากกว่า 30,000 ลบ.ม./วัน
        อยู่ที่ร้อยละ 100

-   ความต่อเนื่อง :

    1.  ความต่อเนื่องในการผลิตน้ำประปา ไม่น้อยกว่าร้อยละ 99.90 ทั้งนี้ ในปี 2555 บริษัทฯ
        มีความต่อเนื่องในการผลิตน้ำประปาตลอดทั้งปี 2555 อยู่ที่ร้อยละ 99.89

    2.  ความต่อเนื่องในการจ่ายน้ำประปา ไม่น้อยกว่าร้อยละ 99.97 ทั้งนี้ ในปี 2555 บริษัทฯ
        มีความต่อเนื่องสะสมในการจ่ายน้ำประปาของสถานีจ่ายน้ำต่าง ๆ ดังนี้

        -   สถานีจ่ายน้ำพุทธมณฑล อยู่ที่ร้อยละ 99.96

        -   สถานีจ่ายน้ำมหาชัย อยู่ที่ร้อยละ 99.87

สาเหตุส่วนใหญ่เกิดจากไฟฟ้าในพื้นที่ดับ โดยเฉพาะในช่วงฤดูฝน
อย่างก็ตามในกรณีที่เกิดเหตุการณ์ไฟฟ้าดับ บริษัทฯ
จะเดินเครื่องกำเนิดไฟฟ้าสำรองให้กลับมาจ่ายน้ำประปาต่อไป

3)  รักษาความเป็นผู้นำภาคเอกชนของประเทศไทยในการประกอบกิจการประปา
    โดยการเป็นผู้ผลิตน้ำประปาภาคเอกชนรายใหญ่ที่สุดของประเทศไทย บริษัทฯ
    ได้ขยายกำลังการผลิตเป็น 440,000 ลบ.ม./วัน
    เพื่อรองรับปริมาณความต้องการน้ำประปาที่เพิ่มขึ้นอย่างต่อเนื่อง และรักษาไว้ซึ่งการเป็นผู้ผลิต
    และจ่ายน้ำประปาแต่เพียงผู้เดียวในพื้นที่ จ.นครปฐม และ จ.สมุทรสาคร โดยบริษัทฯ
    ได้ลงนามในสัญญาแก้ไขเพิ่มเติมสัญญาซื้อขายน้ำประปาเดิมกับ กปภ.เมื่อวันที่ 29 ธันวาคม
    2551 ซึ่งทำให้ปริมาณรับซื้อน้ำประปาขั้นต่ำ (MOQ) รวมของบริษัทฯ เพิ่มขึ้นจาก 300,000
    ลบ.ม./วัน เป็น 354,000 ลบ.ม./วัน โดย ณ วันที่ 1 กันยายน 2553
    เป็นวันเริ่มซื้อขายน้ำประปาส่วนเพิ่มวันแรกMOQ เท่ากับ 309,000 ลบ.ม./วัน
    และปรับเพิ่มทุกรอบปี ๆ ละ 9,000 ลบ.ม./วัน จนกระทั่ง MOQ เป็น 354,000 ลบ.ม./วัน
    ตามลำดับ

ทั้งนี้ เพื่อเป็นการรักษาความเป็นผู้นำของการเป็นผู้ผลิตน้ำประปา
หากทางภาครัฐมีการให้สัมปทานการประกอบธุรกิจน้ำประปาเพิ่มในประเทศ บริษัทฯ
มีนโยบายเข้าไปร่วมการแข่งประมูลด้วย โดยผู้ถือหุ้นรายใหญ่ของบริษัทฯ คือ ช.การช่าง และมิตซุย
ไม่มีนโยบายการเข้าร่วมประมูลดังกล่าว

4)  การดำเนินธุรกิจที่นอกเหนือจากธุรกิจน้ำบริษัทฯ
    มีเป้าหมายในการดำเนินธุรกิจที่นอกเหนือจากการเป็นผู้นำภาคเอกชนในการประกอบกิจการน้ำประปาแล้ว
    บริษัทฯ ยังได้มุ่งการดำเนินธุรกิจไปสู่ด้านพลังงานและสิ่งแวดล้อม
    ตามวิสัยทัศน์ใหม่ของบริษัทที่ว่า เป็นบริษัทชั้นนำของประเทศในการดำเนินธุรกิจเกี่ยวกับน้ำ
    พลังงาน และสิ่งแวดล้อม โดยบริษัทฯ
    มีความมุ่งมั่นที่จะพัฒนาศักยภาพของพนักงานให้มีความรู้ความสามารถในการเป็นผู้ให้บริการด้านน้ำประปา
    พร้อมกับการพัฒนาพนักงานให้มีความพร้อมกับธุรกิจใหม่ของบริษัทฯ

4.2 เป้าหมายการดำเนินธุรกิจด้วยความโปร่งใส

บริษัทฯ มีเป้าหมายในการดำเนินธุรกิจด้วยความโปร่งใส ซื่อสัตย์สุจริต และมีประสิทธิภาพ
เพื่อให้มีผลประกอบการเป็นที่พอใจ บริษัทฯ
เชื่อมั่นว่าระบบและกระบวนการกำกับดูแลกิจการที่ดีเป็นปัจจัยการนำมาซึ่งความสำร็จในการดำเนินธุกิจให้เกิดประโยชน์สูงสุดแก่ผู้ถือหุ้นอย่างเท่าเทียมกัน
และสร้างความเป็นธรรมแก่ผู้มีส่วนได้เสียทุกฝ่าย ทั้งนี้ด้วยความเชื่อมั่นดังกล่าวบริษัทฯ
จึงได้บริหารงานให้เป็นไปตามวิสัยทัศน์และพันธกิจ ตลอดจนแผนและกลยุทธ์ที่กำหนด
กฎหมายหลักเกณฑ์และข้อบังคับของตลาดหลักทรัพย์
สำนักงานคณะกรรมการกำกับหลักทรัพย์และตลาดหลักทรัพย์ คณะกรรมการกำกับตลาดทุนที่บริษัทฯ
ได้จดทะเบียนอยู่และมติที่ประชุมผู้ถือหุ้น นอกจากนี้บริษัทฯ
มีความมุ่งมั่นที่จะพัฒนาเพื่อยกระดับการกำกับดูแลกิจการการดำเนินธุรกิจด้วยความโปร่งใส
ไปสู่แนวปฎิบัติอันเป็นเลิศในระดับสากล

3.  เป้าหมายการบริหารความเสี่ยง

บริษัทฯ มีเป้าหมายในการบริหารความเสี่ยงในด้านต่างๆ
ให้อยู่ในเกณฑ์ที่ยอมรับได้ให้เหมาะสมในการประกอบธุรกิจ ไม่ว่าจะเป็นด้านระบบปฏิบัติการ
ความเสี่ยงด้านการเงิน ความเสี่ยงด้านการตลาด และสภาพแวดล้อม
ความเสี่ยงทางด้านเทคโนโลยี และนวัตกรรม เป็นต้น ทั้งนี้บริษัทฯ
ได้มีคณะเจ้าหน้าที่บริหารความเสี่ยงที่จะทำการประเมินความเสี่ยงในด้านต่างๆ อย่างสม่ำเสมอ
เพื่อรายงานต่อคณะกรรมการบริหารความเสี่ยงพิจารณาอย่างต่อเนื่อง

4.  เป้าหมายการพัฒนาบุคลากร

การพัฒนาพนักงานเป็นการลงทุนในระยะยาวที่จะส่งผลสัมฤทธิ์ให้กับองค์กรและตัวพนักงาน
โดยบริษัทฯ มุ่งมั่นพัฒนาพนักงานในทุกสายชีพทุกระดับและทุกคนอย่างต่อเนื่อง มีระบบการจัดการ
และการกำหนดคุณลักษณะของตำแหน่งงานที่สอดคล้องกับวิสัยทัศน์ กลยุทธ์ทางธุรกิจของบริษัทฯ

เพื่อให้มั่นใจได้ว่าบริษัทฯ จะมีบุคลากรที่มีคุณสมบัติ และอัตรากำลังที่เพียงพอต่อทั้งธุรกิจปัจจุบันคือ
การผลิตและจ่ายน้ำประปา การบริหารจัดการน้ำประปา และน้ำเสีย
และจะสามารถขยายการดำเนินกิจการจากธุรกิจน้ำประปาไปสู่ธุรกิจบริหารจัดการน้ำเสีย
ธุรกิจผลิตไฟฟ้าจากพลังงานหมุนเวียน หรือแม้แต่ธุรกิจด้านสิ่งแวดล้อมได้อย่างราบรื่นนั้น
ปัจจัยสำคัญประการหนึ่งได้แก่การพัฒนาบุคคลากรของบริษัทฯ
ให้มีความรู้ความสามารถและมีความพร้อมที่จะเข้าสู่ธุรกิจใหม่ในทุกๆ ด้าน บริษัทฯ
จึงได้กำหนดเป้าหมายกรอบการพัฒนาบุคลากรเป็นรายตำแหน่ง โดยการกำหนดแผนการพัฒนา
การเตรียมการ และดำเนินงานได้ปฏิบัติมาตั้งแต่ปี 2553 ซึ่งบริษัทฯได้วิเคราะห์ และจัดทำ
สมรรถนะหลัก (Core Competency) สมรรถนะทางด้านการบริหาร (Managerial
Competency) และสมรรถนะในงาน (Functional Competency)
และนำมาใช้เป็นกรอบการพัฒนา โดยในปี 2554 ได้ทำการประเมินเพื่อหาช่องว่าง (gap)
ในการพัฒนา ตลอดจนจัดทำเป็นแผนพัฒนารายตำแหน่ง (Individual Development Plan :
IDP) และได้ใช้แผนดังกล่าวพัฒนาบุคลากรของบริษัทฯ

5.  เป้าหมายในการบริหารต้นทุนอย่างมีประสิทธิภาพสูงสุด

บริษัทฯ มีเป้าหมายในการรักษาต้นทุนในการดำเนินงานให้มีประสิทธิภาพสูงสุด
ด้วยการวางเป้าหมายในการรักษาต้นทุนการผลิตให้มีความผันผวนตามน้อยที่สุด โดยบริษัทฯ
มีการทำสัญญาการซื้อสารส้มไว้ล่วงหน้าเพื่อลดปัญหาในเรื่องการผันผวนของราคาสารเคมีหลัก
และมีการศึกษาสารเคมีอื่นๆ ที่สามารถใช้ทดเเทนสารส้มน้ำได้
โดยจะพิจารณาในเรื่องของประสิทธิภาพของการใช้สารเคมีและเรื่องของราคาเมื่อมีการเปรียบเทียบกับสารส้มน้ำเพื่อให้บริษัทฯ
สามารถรักษามาตรฐานการผลิตน้ำประปาได้อย่างมีประสิทธิภาพ
และเป็นการบริหารต้นทุนอย่างมีประสิทธิภาพ

4.6 เป้าหมายในการอนุรักษ์สิ่งแวดล้อม

บริษัทฯ มีเป้าหมายในการรักษาและอนุรักษ์สิ่งแวดล้อม โดยเฉพาะอย่างยิ่งในพื้นที่ตั้งของโรงผลิตน้ำ
และสถานี จ่ายน้ำ โดยบริษัทฯ ได้มีการประชุมกับองค์กร
หรือหน่วยงานที่ดูแลด้านสิ่งแวดล้อมในบริเวณดังกล่าวอย่างสม่ำเสมอ อีกทั้งบริษัทฯ
ยังได้ดำเนินโครงการ 1 ล้านกล้าสร้างป่าต้นน้ำ
ด้วยการปลูกป่าบริเวณต้นน้ำแม่น้ำแม่กลองในเขตอุทยานแห่งชาติทองผาภูมิ อ.ทองผาภูมิ จ.
กาญจนบุรี จำนวน 1 ล้านต้น บนพื้นที่ 5 พันไร่ ในระยะเวลา 5 ปี ทั้งนี้บริษัทฯ
ยังมีนโยบายให้การสนับสนุนกิจกรรมของชุมชน
สิ่งแวดล้อมและสาธารณะประโยชน์โดยตั้งเป้าการดำเนินงาน ในแต่ละปีจำนวนไม่น้อยกว่าร้อยละ
0.75 ของรายจ่ายของบริษัทฯ ตามแผนการดำเนินงาน 5 ปี ตั้งแต่ปี 2555-2559